Springbokke móét die Hane se vere plukDie Springbokafrigter, Rassie Erasmus, se loopbaan kan Saterdagaand in Parys ʼn kruispad bereik. Die toer kan op ʼn ramp afstuur as Frankryk die Springbokke óók klop nadat die Bokke verlede Saterdag met 12-11 deur Engeland verslaan is. Erasmus se vertoningslys is nie eintlik iets om oor huis toe te skryf nie, hoewel daar vordering gemaak is. Onder Erasmus het die Springbokke vanjaar slegs vyf uit 11 toetswedstryde gewen, vir ʼn wenpersentasie van 45,45%. Onthou gerus dat Allister Coetzee met ʼn wenpersentasie van 44% (11 oorwinnings, 12 nederlae en twee gelykop uitslae in 25 toetse) gepos is. Op papier behoort die Springbokke te seëvier, want hulle het immers hul afgelope ses kragmetings sedert 2010 teen die Franse gewen. Die Franse is slegs agtste op Wêreldrugby se ranglys, hulle het in Junie die reeks teen die All Blacks met 0-3 verloor en hulle kon net twee van hul vyf kragmetings in vanjaar se Sesnasies-reeks wen. Van die 19 toetse wat sedert 1913 tussen die Hane en Springbokke in Frankryk gespeel is, was die Springbokke 13 keer aan die wenkant. Een toets, in 1961 in die Colombes-stadion, Parys, het met 0-0 gelykop geëindig. Die Franse was net vyf keer aan die wenkant, wat ʼn baie swak vertoningslys is met ʼn wenpersentasie van slegs 26,31% tuis. Gaan gesels egter maar met die gewese Springbokafrigter Jake White. Met hom aan die stuur kon die Bokke net een van vier toetse teen die Hane wen, ʼn wenpersentasie van slegs 25% en White se swakste vertoning teen al sy teenstanders. Dis hoekom Erasmus moet raakvat wanneer hy die span kies. Die span sal beslis sterker as teen Engeland wees, met Willie le Roux (heelagter), Faf de Klerk (skrumskakel) en Franco Mostert (slot) wat kan terugkeer. Hulle kon nie teen die Engelse speel nie, omdat hulle vir Engelse klubs speel en die kragmeting buite die amptelike toetsgleuf geval het. Pieter-Steph du Toit kan dus terugskuif flank toe en Duane Vermeulen, wat nie op flank teen die Engelse oortuig het nie (dit was die eerste keer in 43 toetse dat hy flank gespeel het), moet in Warren Whiteley se plek agtsteman speel.